Järjestäjät sanovat, etteivät häirintään syyllistyneet henkilöt ole tervetulleita heidän tapahtumiinsa jatkossa.

Startup-tapahtuma Slushin järjestäjät kertovat Facebookissa kuulleensa päätösbileiden aikana sattuneista häirintätapauksista.

”Olemme syvästi pahoillamme ja järkyttyneitä tämän kuulemisesta. Luulimme olevamme tätä parempia. Koko Slushin henkilökunta on ollut ylpeä siitä, että muutamassa vuodessa miesvaltainen tapahtuma on muuttunut sellaiseksi, jossa 35 prosenttia osallistujista on naisia. Olemme sitoutuneet 50-50:een vuoteen 2020 mennessä”, sunnuntai-iltana julkaistussa englanninkielisessä päivityksessä todetaan.

Järjestäjät sanovat jo saaneensa konkreettisia ehdotuksia siitä, kuinka asiaa pitäisi käsitellä. He vakuuttavat tekevänsä töitä kaikenlaisen häirinnän estämiseksi tulevaisuudessa.

”Seuraavaan Slushiin on vielä 360 päivää, mutta meidän mielestämme muutoksen pitäisi alkaa jo ennen sitä. Sen pitäisi alkaa tänään. Voitte olla varmoja siitä, että tällä tavalla käyttäytyvä ei ole tervetullut tapahtumiimme tulevaisuudessa. Meillä on nollatoleranssi paskiaisille.”

Toimittaja Ina Mikkola kirjoitti perjantaina julkisessa Facebook-päivityksessään, että noin puolet hänen kohtaamistaan miehistä joko lähenteli tai ehdotti seksiä – osa heti ensimmäisessä lauseessa.

”Mun mielestä Slushin pitäisi jollain tasolla puuttua tällaseen asenneilmastoon. Ei tietenkään ole täysin tapahtuman vastuulla yksilöiden käytös, johon vaikuttaa vallitsevat rakenteet, mutta jokainen tapahtuma ja mesta voi silti miettiä, miten luoda kaikille tasa-arvoinen ja turvallinen ympäristö olla”, hän tuumi.

Slush järjestettiin 30.11.–2.12. Helsingin Messukeskuksessa.